
    545400 SIGHIŞOARA
Str. Muzeului nr.7, Tel./Fax 0265 - 771278

H O T Ă R Â R E A   NR.  46
din 30 martie 2017
                    pentru modificarea și completarea Hotărârii Consiliului Local Sighișoara

                             nr. 57/27.03.2008 privind încheierea unui contract de concesiune

Consiliul Local al Municipiului Sighişoara, întrunit în şedinţă ordinară,
Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 5799/06.03.2017, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere Hotărârea Consiliului Local Sighișoara nr. 57/27.03.2008, prin care s-a aprobat concesionarea directă a suprafeței de 450,00 mp. teren situat în Municipiul Sighișoara, str. Parangului f. nr., din terenul înscris în C.F. nr. 7455 Sighișoara, sub. nr. top. 3648/11/3/3/2, către Varga Valer, domiciliat în Sighișoara, str. Libertăţii, nr. 40, chiriaş evacuat din imobil de fostul proprietar, în vederea construirii unei locuinţe, urmând ca la încheierea contractului de concesiune, să se procedeze numai după executarea lucrărilor cadastrale pentru dezlipirea terenului pe loturi şi înscrierea operaţiunilor în Cartea Funciară, lucrări ce au fost stabilite în sarcina concesionarului;

Având în vedere Hotărârea Consiliului Local Sighișoara nr. 27/28.07.2016 privind însușirea unor documentații cadastrale;

 Având în vedere cererea adresată Municipiului Sighișoara, înregistrată cu nr. 2823/07.02.2017, formulată de domnul Varga Valer, domiciliat în Municipiul Sighișoara, str. Ecaterina Varga, nr. 2, județul Mureș, prin care solicită întocmirea contractului de concesiune pentru terenul în suprafață de 450 mp., situat în Municipiul Sighișoara, str. Parângului, f. nr., înscris în C.F. nr. 57713, nr. cadastral 57713, imobil - teren pentru care i-a fost aprobată concesionarea directă, potrivit Hotărârii Consiliului Local Sighișoara nr. 57/27.03.2008, dar numai după executarea lucrărilor cadastrale pentru dezlipirea terenului pe loturi și înscrierea operațiunilor în Cartea Funciară, operațiuni care au fost întocmite;

Având în vedere că, prin Hotărârea Consiliului Local Sighișoara nr. 27/28.07.2016, art. 4, s-a însuşit documentaţia cadastrală pentru prima înscriere, respectiv dezlipirea imobilului – teren intravilan, situat în Municipiul Sighişoara, str. Parângului f. nr., în două loturi, înscris în C.F. nr. 7455, sub nr. top. 3648/1/11/3/3/2/2, în vederea formării a două imobile noi: lot 1 şi lot 2 și s-a aprobat dezlipirea imobilului – teren intravilan, situat în Municipiul Sighişoara, str. Parângului f. nr., înscris în C.F. nr. 7455, sub nr. top. 3648/1/11/3/3/2/2, în suprafaţă de 10843,10 mp., în două imobile, astfel:

1. imobilul lot 1, cu suprafaţa de 450 mp. teren;

2. imobilul lot 2, cu suprafaţa de 10393 mp. teren ;

Având în vedere că, în urma realizării operațiunilor cadastrale pentru dezlipirea terenului pe 
loturi şi înscrierea operaţiunilor în Cartea Funciară, lucrări ce au fost stabilite în sarcina concesionarului, este necesară modificarea și completarea Hotărârii Consiliului Local Sighișoara nr. 57/27.03.2008 privind încheierea unui contract de concesiune, în privința identificării clare a terenului concesionat, ce va face obiectul contractului de concesiune, dar și a valorii redevenței care urmează a fi achitată de către concesionar; 
            Având în vedere prevederile Ordonanței de Urgență nr. 54/2006 privind regimul contractelor de concesiune de bunuri proprietate publică, aprobată cu modificări prin Legea nr. 22/2007, cu modificările și completările ulterioare;

Având în vedere prevederile Legii nr. 50/1991, republicată, privind autorizarea executării lucrărilor de construcție, cu modificările și completările ulterioare;

        
Având în vedere prevederile Regulamentului General de Urbanism, aprobat prin Hotararea Guvernului nr. 525/1996, republicată;

Având în vedere prevederile art. 555 – 566, art.  858 - 865 şi art. 871 - 873 din Legea nr. 287/2009 privind Codul civil, republicat, cu modificările şi completările ulterioare;

Având în vedere prevederile Legii nr. 213/1998 privind bunurile proprietate publică, cu modificările şi completările ulterioare;

Având în vedere că, prin încheierea contractului de concesiune se aduc venituri suplimentare la bugetul local;

Având în vedere Raportul de specialitate al Direcţiei Administrarea Patrimoniului, înregistrat cu nr. 5798/06.03.2017, prin care se propune modificarea și completarea Hotărârii Consiliului Local Sighișoara nr. 57/27.03.2008 privind încheierea unui contract de concesiune, îndeplinindu-se prevederile legale în acest sens;
Având în vedere avizele favorabile ale tuturor comisiilor pe domenii de specialitate;
           În temeiul art. 36 (2) lit. „c”, (5) lit. „a” şi „b” şi (9), art. 45 (3), art. 115 (1) lit. „b” şi a art. 123 din Legea nr. 215/2001, Legea administraţiei publice locale, republicată, cu modificările şi completările ulterioare,

H O T Ă R Ă Ş T E:

Art. I. Se aprobă modificarea și completarea art. 1 din Hotărârea Consiliului Local Sighișoara nr. 57/27.03.2008 privind încheierea unui contract de concesiune, care va avea următorul conținut: 

” Se aprobă concesionarea directa a suprafetei de 450,00 mp. teren, situat în Municipiul Sighișoara, str. Parangului f. nr., înscris în C.F. nr. 57713, sub. nr. cadastral 57713, catre Varga Valer, cu domiciliul actual în Municipiul Sighișoara, str. Ecaterina Varga, nr. 2, județul Mureș, chiriaş evacuat din imobil de fostul proprietar, în vederea construirii unei locuinţe.

Redevența este de 225 lei/an, adică 0,50 lei/mp./an și se va indexa anual cu indicele de inflație.

Durata concesiunii este de 49 de ani, cu posibilități de prelungire.”

Art. II. Cu ducerea la îndeplinire a prevederilor prezentei hotărâri se încredinţează  Primarul Municipiului Sighişoara, Direcţia Administrarea Patrimoniului, Direcţia Economică - Biroul Buget, Contabilitate, Salarizare şi Biroul Juridic din cadrul Municipiului Sighişoara.

Art. III.  Prin grija d-nei Anca Bizo, Secretar al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighișoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

                     PREŞEDINTE DE ŞEDINŢĂ,

  

            Gavrilă Ionel
 Contrasemnează/Avizat pentru legalitate

           SECRETAR,



             Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar;

  2 ex. Direcţia Administrarea Patrimoniului;

  1 ex. Biroul Buget, Contabilitate, Salarizare - Direcţia Economică;
  1 ex. Biroul Juridic;

  1 ex. domnul Varga Valer.
11 ex. 
B.A.
